সেলিমের বিরুদ্ধে অ্যাকশন টেকেন রিপোর্ট তলব কমিশনের

মুর্শিদাবাদ: মুর্শিদাবাদে মহম্মদ সেলিমের বিরুদ্ধে ভোটারদের হেনস্থা করার অভিযোগ। এই অভিযোগের ভিত্তিতে অ্যাকশন টেকেন রিপোর্ট তলব করল জাতীয় নির্বাচন কমিশন। অভিযোগ, তৃণমূলের নেতৃত্বকেও হেনস্থা করেন বাম প্রার্থী সেলিম। রানিনগর বিধানসভার মোহনপুর এলাকার বুথে হঠাৎই সেলিম এসে লোকজনকে গালাগালি শুরু করেন। এই ঘটনা নিয়ে মঙ্গলবার বিকেল পাঁচটার মধ্যে সংশ্লিষ্ট নির্বাচনী আধিকারিকের কাছ থেকে অ্যাকশন টেকেন রিপোর্ট তলব করেছে নির্বাচন কমিশন।

এদিন মুর্শিদাবাদের গোপীনাথপুরে ৩৬ নম্বর বুথে এক ভুয়ো এজেন্ট এবং ভোটারকে হাতেনাতে ধরেন বাম প্রার্থী মহম্মদ সেলিম। এরপর গ্রামের ভিতর ঘুরে পরিস্থিতি বোঝার চেষ্টা করেন তিনি। ভোটারদের আশ্বস্ত করেন ভোট দিতে যাওয়ার জন্য। তবে তার পরেও অশান্তি কমেনি। গ্রামের ভিতরে সেলিম কিছুটা যেতেই তাঁকে ঘিরে গো ব্যাক স্লোগান দেওয়া হয়। ভোটারদের সঙ্গে ধ্বস্তাধস্তিতে জড়িয়ে পড়ে সিপিএমের রাজ্য সম্পাদক। হিটলার সরকার নামে এলাকার এক তৃণমূল অভিযোগ করেন, সেলিম তাঁর কলার চেপে ধরে ছিলেন। হিটলার বলেন, সেলিম আমায় মেরেছেন। আমার কলার ধরে টেনেছেন। ওঁকে গ্রেফতার করতে হবে। সাংবাদিকদের সামনে গায়ে হাত তুলেছেন।